Document ID: 32014D0013

DECIZIA DE PUNERE ÎN APLICARE A COMISIEI
din 11 decembrie 2013
privind confirmarea măsurilor propuse de Regatul Unit pentru protecția ecosistemelor marine în zonele de conservare Haisborough Hammond & Winterton, Start Point to Plymouth Sound & Eddystone și Land’s End & Cape Bank
[notificată cu numărul C(2013) 9003]
(Numai textele în limbile engleză, franceză și neerlandeză sunt autentice)
(2014/13/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului (1), în special articolul 9 coroborat cu articolul 8 alineatul (3),
întrucât:
(1)
Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică (2) prevede posibilitatea desemnării unor zone de conservare specifice la nivelul UE. Această directivă impune statelor membre, în temeiul articolelor 3 și 4, să instituie zone de conservare speciale, iar în temeiul articolului 6, să adopte măsurile necesare pentru a proteja aceste situri de perturbări și deteriorări.
(2)
Prin Decizia de punere în aplicare 2012/13/UE (3) a Comisiei, zonele numite Haisborough Hammond & Winterton (UK0030369), Start Point to Plymouth Sound & Eddystone (UK0030373) și Land’s End & Cape Bank (UK0030375) au fost incluse pe lista siturilor de importanță comunitară în temeiul articolului 4 alineatul (2) din Directiva 92/43/CEE.
(3)
Măsurile privind conservarea, gestionarea și exploatarea resurselor acvatice vii sunt supuse normelor politicii comune în domeniul pescuitului.
(4)
Articolul 9 din Regulamentul (CE) nr. 2371/2002 permite statelor membre să adopte măsuri nediscriminatorii pentru reducerea efectului pescuitului asupra conservării ecosistemelor marine în limita de 12 mile marine de la baza țărmului, cu condiția ca Uniunea să nu fi adoptat măsuri specifice de conservare sau gestionare pentru zona respectivă. Directiva 92/43/CEE impune adoptarea măsurilor de conservare necesare pentru protejarea siturilor vizate. Măsurile luate de statele membre trebuie să fie compatibile cu obiectivele politicii comune în domeniul pescuitului, conform dispozițiilor articolului 2 din Regulamentul (CE) nr. 2371/2002 și să nu fie mai puțin stricte decât legislația existentă a Uniunii. Atunci când ele afectează nave de pescuit ale altor state membre, măsurile trebuie notificate Comisiei, statelor membre și consiliilor consultative regionale competente, ele trebuind să fie ulterior confirmate de către Comisie.
(5)
La 18 noiembrie 2013, Regatul Unit a notificat Consiliului consultativ regional pentru Marea Nordului, Consiliului consultativ regional pentru apele nord-vestice și Comisiei Europene, precum și Belgiei și Franței, în calitatea lor de state membre vizate, măsurile pe care intenționează să le adopte în cele trei zone de conservare menționate mai sus.
(6)
Măsurile propuse de Regatul Unit pe baza Directivei 92/43/CEE instituie o zonificare a celor trei zone de conservare și prevăd interzicerea utilizării uneltelor de pescuit de fund tractate în zone specificate, în fiecare dintre cele trei zone de conservare desemnate. În sensul prezentei decizii, Regatul Unit definește uneltele de pescuit de fund tractate ca fiind orice unealtă de pescuit împinsă sau trasă prin apă care vine în contact cu fundul mării. Acestea includ traulele demersale cu panouri și traulele demersale laterale, precum și dragele tractate și dragele de aspirație.
(7)
Măsurile propuse de Regatul Unit au ca obiectiv susținerea implementării Directivei 92/43/CEE și sunt compatibile cu obiectivele enunțate la articolul 2 din Regulamentul (CE) nr. 2371/2002, și anume cu principiul abordării atente, care trebuie urmat atunci când se iau măsuri menite să protejeze și să conserve resursele acvatice vii.
ADOPTĂ PREZENTA DECIZIE:
Articolul 1
Prin prezenta, se confirmă măsurile propuse de Regatul Unit pentru protejarea ecosistemelor marine din zonele de conservare Haisborough Hammond & Winterton, Start Point to Plymouth Sound & Eddystone și Land’s End & Cape Bank, conform anexei.
Articolul 2
Prezenta decizie se adresează Regatului Belgiei, Republicii Franceze și Regatului Unit al Marii Britanii și Irlandei de Nord.
Adoptată la Bruxelles, 11 decembrie 2013.

Labels: 11
18
6
20